**Michael David "Eddie" Edwards** (s. 5. joulukuuta 1963 Cheltenham), lempinimeltään **Eddie the Eagle**, ’Kotka-Eddie’, on Yhdistynyttä kuningaskuntaa talviolympialaisissa 1988 edustanut mäkihyppääjä.

Hyppyura
--------

Edwards aloitti hiihtourheilun alppihiihtäjänä 13-vuotiaana. Hän oli vähällä päästä Britannian alppihiihtojoukkueeseen vuoden 1984 olympialaisiin.

Jäätyään rannalle olympialaisista Edwards muutti Lake Placidiin Yhdysvaltoihin. Hän vaihtoi tammikuussa 1986 lajikseen mäkihypyn, koska se oli halvempaa kuin alppihiihto ja koska Britannialla ei vielä ollut mäkihyppääjiä. Edwardsilla ei ollut varaa vakituiseen valmentajaan, ja hän joutui säästämään rahaa ruokakuluissa ja majoituskuluissa. Edwards on kertonut murtaneensa useimmat luunsa ainakin kerran. Hän harjoitteli mäkihyppyä Suomessa ja asui harjoitteluaikana mielisairaalassa.

Edwards edusti Britanniaa 70 metrin mäessä vuoden 1987 maailmanmestaruuskilpailuissa ja sijoittui 67:nneksi eli viimeiseksi. Hänet valittiin Britannian edustajaksi Calgaryn talviolympialaisiin 1988, ja hänestä tuli näin Britannian ensimmäinen olympiamäkihyppääjä.

Calgaryssä Edwards hyppäsi suurmäessä Britannian ennätykseksi 73,5 metriä. Vaikka hän jäi viimeiseksi sekä 70 metrin että 90 metrin mäessä, hän sai paljon myönteistä mediahuomiota.

Edwards kilpaili lisäksi seitsemässä maailmancupin osakilpailussa joulukuun 1986 ja tammikuun 1989 välillä.

Uran jälkeen
------------

Edwards levytti Suomessa vuonna 1991 Irwin Goodmanin kirjoittamat ja Jussi Halmeen sovittamat kappaleet "Mun nimeni on Eetu" ja "Eddien siivellä". Single nousi lähelle Suomen singlelistan kärkeä. Britanniassa häneltä julkaisiin vuonna 1988 kappale "Fly Eddie Fly", joka nousi Britannian singlelistan sijalle 51.

Edwards sai uransa parhaimpina aikoina mainossopimuksista isot rahat, mutta siitä huolimatta ajautui konkurssiin vuonna 1992. Myöhemmin Edwards aloitti lakitieteen opiskelut Leicesterin De Montfort -yliopistossa ja valmistui sieltä 2003.

Vuonna 2016 julkaistu Edwardsista kertova elokuva *Eddie the Eagle* nosti Edwardsin uudelleen tunnetuksi. Siinä Edwardsia esittää Taron Egerton. Elokuva on Edwardsin mukaan 80-prosenttisesti totuudenmukainen. Elokuva menestyi hyvin, ja Edwards sai kolme prosenttia sen tuotoista. Seuraavina vuosina hän kierteli maailmaa pitämässä puheita.

Edwards asuu nykyisin omassa talossaan Gloucestershiressä.

Lähteet
-------

1. ↑  Michael Edwards *Olympic.org*. Viitattu 27.11.2018.
2. 1 2  James Keller: Calgary '88 icon Eddie the Eagle returns to carry 2010 Olympic torch  2009. Yahoo Sports.  Arkistoitu 3.11.2009. Viitattu 16.6.2023.
3. 1 2 3  Eddie Edwards Team GB. Viitattu 16.6.2023.
4. 1 2 3 4  Eddie the Eagle: Everything you need to know about the iconic British ski jumper from the 1980s Olympics.com. Viitattu 16.6.2023.
5. ↑  Waddington, Johanna: "Mäkihyppylegenda" Eddie Edwards paljastaa, miksi rakastaa suomalaisia: "Sen jälkeen luonne tulee esille" *Ita-Sanomat urheilu*.  7.9.2017. Viitattu 27.11.2018.
6. 1 2  Results FIS. Viitattu 16.6.2023.
7. ↑  Ex-mäkikotka Eddie Edwards Suomeen kuun lopulla *Keskisuomalainen*.  1.3.2016. Viitattu 16.6.2023.
8. ↑  Mun Nimeni On Eetu / Eddien Siivellä Discogs.com. Viitattu 7.4.2016. (englanniksi)
9. ↑  Maailman huonoimmasta mäkimiehestä tehdään elokuva  16.2.2016. Iltalehti. Viitattu 17.2.2016.
10. ↑  Huhtala, Jussi: Tämä ei ole vitsi! Mäkikotka Eddie Edwardsista kertovassa leffassa vilisee Hollywood-tähtiä [traileri] *Episodi*.  15.12.2015.

Katso myös
----------

* Eric Moussambani

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Eddie Edwards**.
* Tekno-Kekon mielekäs maailmanhistoria, 6.1.2006, 1988: Maailman huonoin mäkihyppääjä

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Italia
* Yhdysvallat
* Tšekki
* Puola

 |
|  |
| Taiteenala | 
* MusicBrainz

 |

 |